CELEX: 32010D0298
Language: mt
Date: 2010-05-25 00:00:00
Title: 2010/298/CFSP: Deċiżjoni tal-Kunsill 2010/298/PESK tal- 25 ta' Mejju 2010 li temenda u testendi l-Azzjoni Konġunta 2008/112/PESK dwar il-missjoni tal-Unjoni Ewropea b’appoġġ għar-riforma tas-settur tas-sigurtà fir-Repubblika tal-Ginea Bissaw (EU SSR GUINEA-BISSAU)

26.5.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 127/16
            
         DEĊIŻJONI TAL-KUNSILL 2010/298/PESK
   tal-25 ta' Mejju 2010
   li temenda u testendi l-Azzjoni Konġunta 2008/112/PESK dwar il-missjoni tal-Unjoni Ewropea b’appoġġ għar-riforma tas-settur tas-sigurtà fir-Repubblika tal-Ginea Bissaw (EU SSR GUINEA-BISSAU)
   
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari l-Artikolu 28 u l-Artikolu 43(2) tiegħu,
   Billi:
   
               (1)
            
            
               Fit-12 ta’ Frar 2008, il-Kunsill adotta l-Azzjoni Konġunta 2008/112/PESK dwar il-missjoni tal-Unjoni Ewropea b’appoġġ għar-riforma tas-settur tas-sigurtà fir-Repubblika tal-Ginea Bissaw (EU SSR GUINEA BISSAU) (1). Dik l-Azzjoni Konġunta kellha tapplika sal-31 ta’ Mejju 2009.
            
         
               (2)
            
            
               Fit-18 ta’ Mejju 2009, il-Kunsill adotta l-Azzjoni Konġunta 2009/405/PESK (2), li emendat l-Azzjoni Konġunta 2008/112/PESK u estendietha sat-30 ta’ Novembru 2009. Fis-17 ta’ Novembru 2009 l-Kunsill adotta l-Azzjoni Konġunta 2009/841/PESK (3), li emendat l-Azzjoni Konġunta 2008/112/PESK u estendietha sal-31 ta’ Mejju 2010.
            
         
               (3)
            
            
               Fil-5 ta’ Frar 2010, il-Kumitat Politiku u ta’ Sigurtà (KPS) approva l-kontinwazzjoni tal-impenn tal-UE fir-Riforma tas-Settur tas-Sigurtà (RSS) fil-Ginea Bissaw u talab l-ippjanar ta’ missjoni ġdida tal-Politika ta’ Sigurtà u ta’ Difiża Komuni (PSDK) li tappoġġa l-implimentazzjoni tar-RSS.
            
         
               (4)
            
            
               Permezz ta’ ittra datata 22 ta’ Frar 2010, il-Prim Ministru tal-Ginea Bissaw stieden lir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (RGħ) biex tniedi missjoni ġdida bil-mandat li jiġu pprovduti taħriġ, gwida u konsulenza biex tiġi żgurata kontinwazzjoni b’suċċess tal-proċess tar-RSS.
            
         
               (5)
            
            
               B’segwitu għall-avvenimenti tal-1 ta’ April 2010 u t-tnedija ta’ demarche politiku tal-UE fir-rigward tal-awtoritajiet tal-Ginea Bissaw, fit-30 ta’ April 2010 l-KPS qabel li, sabiex tiġi żgurata l-koerenza fl-istrumenti ta’ politika esterna tal-UE, il-mandat tal-EU SSR GUINEA-BISSAU għandu jiġi estiż sat-30 ta’ Settembru 2010 bil-ħsieb li tittieħed deċiżjoni finali dwar aktar impenn tal-PSDK fil-Ginea Bissaw sa Lulju 2010, abbażi ta’ eżami strateġiku u tal-iżviluppi fil-post. F’dan il-kuntest, il-KPS fakkar u afferma mill-ġdid il-pre-kondizzjonijiet għal aktar impenn tal-UE fil-qasam tal-SSR, inkluż r-rispett lejn il-prinċipji demokratiċi, id-drittijiet tal-bniedem u l-istat tad-dritt.
            
         
               (6)
            
            
               L-Azzjoni Konġunta 2008/112/PESK għandha tiġi emendata kif meħtieġ,
            
         ADOTTA DIN ID-DEĊIŻJONI:
   Artikolu 1
   L-Azzjoni Konġunta 2008/112/PESK hija b’dan emendata kif ġej:
   
               (1)
            
            
               L-Artikolu 1(1) huwa sostitwit b’dan li ġej:
               “1.   L-Unjoni Ewropea (UE) b’dan tistabbilixxi Missjoni tal-UE b’appoġġ għar-riforma tas-settur tas-sigurtà fir-Repubblika tal-Ginea Bissaw (minn hawn ‘il quddiem imsejħa ‘EU SSR GUINEA BISSAU’ jew il-‘Missjoni’), li tinkludi fażi ta’ tħejjija li tibda fis-26 ta’ Frar 2008 u b’fażi ta’ implimentazzjoni li tibda mhux aktar tard mill-1 ta’ Mejju 2008. It-tul ta’ żmien tal-Missjoni ser ikun sa 28 xahar mid-dikjarazzjoni tal-kapaċità operattiva inizjali.”;
            
         
               (2)
            
            
               L-Artikolu 9(1) huwa sostitwit b’dan li ġej:
               “1.   L-ammont ta’ referenza finanzjarja biex jkopri n-nefqa relatata mal-Missjoni għall-perijodu mis-26 ta’ Frar 2008 sat-30 ta’ Novembru 2009 għandu jkun ta’ EUR 5 650 000.
               L-ammont ta’ referenza finanzjarja biex jkopri n-nefqa relatata mal-Missjoni għall-perijodu mill-1 ta’ Diċembru 2009 sat-30 ta’ Ġunju 2010 għandu jkun ta’ EUR 1 530 000.
               L-ammont ta’ referenza finanzjarja biex jkopri n-nefqa relatata mal-Missjoni għall-perijodu mill-1 ta’ Lulju 2010 sat-30 ta’ Settembru 2010 għandu jkun ta’ EUR 630 000”;
            
         
               (3)
            
            
               Fl-Artikolu 17, it-tieni paragrafu għandu jiġi sostitwit b’dan li ġej:
               “Għandha tapplika sat-30 ta’ Settembru 2010.”
            
         Artikolu 2
   Din id-Deċiżjoni għandha tidħol fis-seħħ fid-data tal-adozzjoni tagħha.
   
      Magħmul fi Brussell, il-25 ta’ Mejju 2010.
      
         
            Għall-Kunsill
         
         
            Il-President
         
         M. SEBASTIÁN
      
   
   
      (1)  ĠU L 40, 14.2.2008, p. 11.
   
      (2)  ĠU L 128, 27.5.2009, p. 60.
   
      (3)  ĠU L 303, 18.11.2009, p. 70.